巴林王國（英文：Bahrain）係一個中東國家，原本係英國嘅殖民地，1971年8月15號宣佈獨立，首都係麥納麥（Manama）。面積706.5平方公里，大約係香港嘅十一分之七，人口有650,604人（2001年人口普查），外籍人佔全國人口嘅三分之一；主要居民係阿拉伯人，超過60%，其他有印度、巴基斯坦、孟加拉同伊朗等國家嘅僑民。官方語言係阿拉伯文，亦都用英文。而家嘅國王係哈馬德·本·伊薩·阿勒哈利法（Hamad Bin Isa Al-Khalifa），1999年3月6號即位。地理上巴林係喺亞洲西南部，波斯灣西南部一個島國，近住卡塔爾同埋沙特阿拉伯王國之間，屬於熱帶沙漠氣候，石油係佢哋嘅經濟支柱。